ΤΕΛΙΚΗ ΠΡΑΞΗ - Κοινή δήλωση για τις τιμές των γεωργικών προϊόντων στην Ισπανία

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

1. Οι τιμές των γεωργικών προϊόντων στην Ισπανία που λαμβάνονται υπόψη ως τιμές αναφοράς για την εφαρμογή των κανόνων που αναφέρονται:

- στο άρθρο 68 της πράξης προσχώρησης, ενόψει της προσέγγισης των τιμών για τα προϊόντα για τα οποία γίνεται αναφορά στο άρθρο αυτό στο τμήμα ΙΙ της πράξης προσχώρησης,

- στο άρθρο 135 σημείο 1 της πράξης προσχώρησης, όσον αφορά την πειθαρχία ως προς τις τιμές κατά τη διάρκεια της πρώτης φάσης για τα οπωροκηπευτικά που υπάγονται στον κανονισμό (ΕΟΚ) αριθ. 1035/72,

είναι οι τιμές που έχουν περιληφθεί στις πράξεις της συνδιάσκεψης.

Οι τιμές αυτές καθορίστηκαν, εκτός από ειδικές περιπτώσεις, με βάση τις τιμές της περιόδου εμπορίας 1984/85.

Εκτός από το επίπεδο των τιμών αυτών, οι πράξεις της συνδιάσκεψης περιλαμβάνουν επίσης, για κάθε σχετικό προϊόν, τον τρόπο προσέγγισης των τιμών και τις λεπτομέρειες της μεθόδου εξίσωσης των τιμών που εφαρμόζονται αντίστοιχα από:

- την 1η Μαρτίου 1986, για τα προϊόντα, εκτός των οπωροκηπευτικών, που υπάγονται στον κανονισμό (ΕΟΚ) αριθ. 1035/72,

- την έναρξη της δεύτερης φάσης για τα οπωροκηπευτικά που υπάγονται στον κανονισμό (ΕΟΚ) αριθ. 1035/72.

2. Οι τιμές που αναφέρονται στην παράγραφο 1 αναπροσαρμόζονται, ενδεχομένως, μέχρι την 1η Μαρτίου 1986, σύμφωνα με τους ακόλουθους κανόνες:

α) Σε περίπτωση που οι ισπανικές τιμές, εκπεφρασμένες σε ECU, είναι ανώτερες των κοινών τιμών, οι ισπανικές τιμές, εκπεφρασμένες σε ECU, θα διατηρηθούν στα επίπεδα των τιμών που έχουν περιληφθεί στις πράξεις της συνδιάσκεψης.

Όσον αφορά ειδικότερα τις ισπανικές τιμές που έχουν καθοριστεί για την περίοδο εμπορίας 1985/86, αν το επίπεδό τους, εκπεφρασμένο σε ECU, οδηγεί σε υπέρβαση της διαφοράς που υφίσταται κατά την περίοδο εμπορίας 1984/85 μεταξύ των ισπανικών τιμών και των κοινών τιμών, οι τιμές καθορίζονται κατά τις επόμενες περιόδους εμπορίας κατά τέτοιο τρόπο ώστε η υπέρβαση αυτή να απορροφηθεί πλήρως κατά τη διάρκεια των επτά πρώτων περιόδων εμπορίας μετά την προσχώρηση, όπως αναφέρεται στο άρθρο 70 παράγραφος 3 στοιχείο α) και στο άρθρο 135 σημείο 1 στοιχείο γ) της πράξης προσχώρησης.

β) Στην περίπτωση κατά την οποία οι ισπανικές τιμές, εκπεφρασμένες σε ECU, είναι κατώτερες των κοινών τιμών, η αύξησή τους δεν μπορεί να οδηγήσει στην υπέρβαση των κοινών τιμών για τα σχετικά προϊόντα.

Καμιά υπέρβαση δεν θα ληφθεί υπόψη για την εφαρμογή των κανόνων πειθαρχίας ή προσέγγισης που αναφέρονται στην παράγραφο 1.

3. Για τη μετατροπή των ισπανικών τιμών σε ECU, θα λαμβάνεται υπόψη, για την εφαρμογή των κανόνων αναπροσαρμογής των τιμών που αναφέρονται στην παράγραφο 2, η υφιστάμενη διαφορά μεταξύ του συντελεστή μετατροπής που διαπιστώνεται κατά την έναρξη της περιόδου εμπορίας αναφοράς που αναφέρεται στις πράξεις της συνδιάσκεψης και του συντελεστή μετατροπής που ισχύει κατά τη στιγμή του καθορισμού των τιμών για την επόμενη περίοδο εμπορίας.

Εξάλλου, στην περίπτωση κατά την οποία η τιμή της πεσέτας παρουσιάζει διακύμανση μεγαλύτερη του 5% σε σχέση με την τιμή της ECU μεταξύ της στιγμής του καθορισμού των τιμών και της στιγμής που οι εν λόγω τιμές αρχίζουν να ισχύουν, θα λαμβάνεται υπόψη η τροποποίηση αυτή κατά την εφαρμογή των κανόνων αναπροσαρμογής που αναφέρονται στην παράγραφο 2.